देश की छह महिला एथलीटों पर एक साल का बैन  
नाडा ने एशियाई खेलों में दो स्वर्ण पदक जीतने वाली अश्विनी अकुंजी सहित छह एथलीटों पर शुक्रवार को एक वर्ष का प्रतिबंध लगाने की घोषणा की।
राष्ट्रीय डोपिंग निरोधी संस्था (नाडा) ने इस वर्ष की शुरुआत में प्रतिबंधित दवाओं के सेवन की दोषी पाई गईं एशियाई खेलों में दो स्वर्ण पदक जीतने वाली अश्विनी अकुंजी सहित छह एथलीटों पर शुक्रवार को एक वर्ष का प्रतिबंध लगाने की घोषणा की।  नाडा के इस फैसले के बाद अकुंजी और बाकी एथलीटों के लंदन ओलिंपिक में हिस्सा लेने का सपना धरा का धरा रह गया है। अकुंजी के अलावा मनदीप कौर, सिनी जोस, मैरी तियाना थॉमस, प्रियंका पवार और जुआन मुर्मू पर प्रतिबंध लगाया गया है।  नाडा की अनुशासनात्मक समिति के प्रमुख दिनेश दयाल ने कहा कि चूंकि इन खिलाड़ियों ने किसी अंतरराष्ट्रीय आयोजन के दौरान प्रतिबंधित दवाइयों का सेवन नहीं किया था, लिहाजा उनके खिलाफ थोड़ा नरम रवैया दिखाया गया है। इस तरह की गलती साबित होने पर कम से कम दो वर्ष का प्रतिबंध लगाया जाता है।  नाडा के महानिदेशक राहुल भटनागर ने कहा है कि ये एथलीट उसकी अपीलीय समिति के सामने इस सजा के खिलाफ अपील कर सकती हैं लेकिन इन खिलाड़ियों के वकीलों का कहना है कि कोई भी अपील करने से पहले वे सजा से सम्बंधित नाडा के फैसले की मूल प्रति पर गौर करना चाहेंगे।